নিজের কোনো কোনো ছাত্রকে বা বন্ধুকে সজ্ঞানে বিদেশী কোম্পানির হয়ে দেশের স্বার্থবিরোধী কাজ করতে দেখে দ্বিজেন শর্মার যে দুঃখ, তা আরো অনেকেরই। যাঁরা জেনে শুনে সরাসরি দুর্নীতিমূলক কাজে লিপ্ত তাঁদের কথা তোলার মানে হয় না। কিন্তু “স্বার্থান্বেষীদের” একটা বড় অংশের আওতায় পড়েন সে সব মানুষ, যাঁদের কথা দ্বিজেন শর্মা উল্লেখ করেছেন তাঁর লেখায়। সে কারণেই হয়তো এঁদের কার সংশ্লিষ্টতা সমাজ বাস্তবতা-জনিত আর কারটা লোভ বা ব্যক্তিগত সুবিধাবাদ-জনিত সে বিভাজনটি প্রাসঙ্গিক হয়ে পড়ে। এখানে উল্লেখ্য যে, নৈতিক বিচারে দুটি ভূমিকার কোনোটিই অনুমোদনযোগ্য নয়। তবে কৌশলগত দিক থেকে দেখতে গেলে, দেশীয় সম্পদ রক্ষার আন্দোলনে ﻿কে শত্রু, কে মিত্র, বা কার মাঝে একজন নীরব মিত্র লুকিয়ে রয়েছে — তা চেনার জন্য সমাজ বাস্তবতার এ বিষয়গুলো মনে রাখা সম্ভবত জরুরি। এ বিষয়ে কাজ করতে গিয়ে যে সব উদাহরণের মুখোমুখি হয়েছি, তার কয়েকটি এখানে দেয়া যেতে পারে। এইসব “স্বার্থান্বেষীদের” কেউ কেউ হয়তো স্রেফ তাঁদের পেশাগত দায়িত্ব পালন করছেন; আবার কেউ-বা তাঁর বিশেষজ্ঞ জ্ঞানের প্রয়োগ করছেন। যেমন ধরা যাক, দেশীয় যে বিশেষজ্ঞ অধ্যাপককে নিয়োগ দেয়া হয়েছে কোনো প্রজেক্টে কনসালটেন্সি করার জন্য, তিনি হয়তো চেষ্টা করবেন এমন কিছু না বলার বা না করার যাতে করে ভবিষ্যতে এ ধরণের কনসালটেন্সির কাজ পাওয়া বন্ধ হয়ে যায়। আবার ধরা যাক, “ক” বিষয়ে “খ” নামের ব্যক্তিটি একজন বিশেষজ্ঞ এবং সে বিষয়ে কাজ পাওয়া এবং তা করা-ই তাঁর জীবিকা। এখন বাংলাদেশ সরকার যদি তাঁকে নিয়োগ না দেয় নির্দিষ্ট কোনো কাজে রাষ্ট্রকে প্রতিনিধিত্ব করার জন্য, তাহলে “গ” নামের বিদেশী কোম্পানি যখন তাঁকে কাজ দিতে চাইবে, তখন কি “ক” সেটা ফিরিয়ে দেবেন? আবার ধরুন, শরাফত নামের (কল্পিত) গবেষণা কর্মকর্তা তাঁর সরকারি চাকুরিটিতে সন্তুষ্ট হতে পারছিলেন না, কারণ তাঁর সব সময় মনে হয়েছে তাঁর পরামর্শগুলো ঊর্ধ্বতন কর্মকর্তারা আমলেই আনছেন না, সরকারি দফতরে তাঁর যোগ্যতা বা সম্ভাবনা কোনোটাই স্বীকৃতি পাচ্ছে না। একদিন শরাফত সাহেব চাকুরির প্রস্তাব পেলেন বিদেশী কোম্পানির কাছ থেকে, এবং সেই প্রস্তাব গ্রহণ করে তিনি কাজ করা শুরু করলেন তাদের পক্ষ নিয়ে। আবার ধরা যাক, তেল গ্যাস আন্দোলনে আমাদের অনেক নেতৃস্থানীয় সহচরদের অনেকেই প্রাক্তন (উচ্চপদস্থ) সরকারি কর্মকর্তা। এখানে যে বিষয়টি লক্ষ করার মতো তা হল — তাঁরা সবাই “প্রাক্তন”। চাকুরিতে থাকা অবস্থায় তাঁদের কাউকেই কিন্তু আন্দোলনে পাওয়া যায়নি। কিংবা ধরা যাক, সরকার ঠিক করল এই দফায় কোনো বিশ্বমানের স্বাধীন কনসালটেন্ট ফার্মকে নিয়োগ দেবে কোনো কাজে প্রতিনিধিত্ব করবার জন্য। এখন মনে রাখতে হবে ফার্মটির কর্মকাণ্ড রয়েছে পৃথিবীর ৪০টি দেশে, এবং মক্কেলের মধ্যে রয়েছে বিভিন্ন কর্পোরেট হাউস এবং তেল কোম্পানিও। সুতরাং ফার্মটি কি চাইবে একটি ব্রিফে বাংলাদেশ সরকারের স্বার্থ রক্ষা করতে গিয়ে আরো দশটি গুরুত্বপূর্ণ আন্তর্জাতিক মক্কেলের সাথে চিরতরে সম্পর্ক নষ্ট করতে? এখানে ফার্মটির অবস্থাও অনেকটা দেশীয় অধ্যাপকটির মতো। সুতরাং এই পরিপ্রেক্ষিতগুলি ভুলে গেলে চলবে না।